അവനെ എന്തിന് ലോകകപ്പ് ടീമില് നിന്ന് ഒഴിവാക്കി സെലക്ടര്മാര്ക്കെതിരെ തുറന്നടിച്ച് വീരേന്ദര് സേവാഗ് അടുത്ത മാസം ആരംഭിക്കാനിരിക്കുന്ന ടി20 ലോകകപ്പിനുള്ള ഇന്ത്യന് ടീമില് നിന്ന് യുസ്വേന്ദ്ര ചഹലിനെ ഒഴിവാക്കിയ സെലക്ടര്മാരുടെ തീരുമാനത്തെ ചോദ്യം ചെയ്ത് മുന് ഇന്ത്യന് താരം വീരേന്ദര് സേവാഗ്. വേഗത്തില് ലെഗ് സ്പിന് ബോള് ചെയ്യാന് കഴിയുന്ന ഒരാളെയാണ് ടീമിലേക്ക് വേണ്ടിയിരുന്നതെന്നും അതിനാലാണ് ചഹലിനെ സ്ക്വാഡില് നിന്ന് ഒഴിവാക്കിയതെന്നും ടീം പ്രഖ്യാപനത്തിന് ശേഷം സെലക്ടര്മാര് സൂചനകള് നല്കിയിരുന്നു. എന്നാല് ചഹലിനെ ലോകകപ്പ് ടീമില് നിന്ന് തഴഞ്ഞ സെലക്ടര്മാരുടെ തീരുമാനത്തോട് സേവാഗിന് ഒരു തരത്തിലും യോജിക്കാനാവുന്നില്ല. ചഹല് പണ്ടും നന്നായി പന്തെറിയുന്നുണ്ടായിരുന്നു. എന്തു കൊണ്ടാണ് അദ്ദേഹത്തെ ടി20 ലോകകപ്പിനുള്ള ടീമില് നിന്ന് ഒഴിവാക്കിയതെന്ന് എനിക്ക് മനസിലാകുന്നില്ല. സെലക്ടര്മാര് അത് വിശദീകരിക്കണം. ചഹല് പന്തെറിയുന്ന രീതി അനുസരിച്ച് അദ്ദേഹം ടി20 ക്രിക്കറ്റിലെ ഏതൊരു ടീമിനും മുതല്ക്കൂട്ടായിരിക്കും. ക്രിക്ബസിനോട് സംസാരിക്കവെ സേവാഗ് പറഞ്ഞു. അതേ സമയം ഐപിഎല്ലില് ഇന്നലെ മുംബൈ ഇന്ത്യന്സിനെതിരെ നടന്ന മത്സരത്തില് ഉജ്ജ്വല ബോളിംഗ് പ്രകടനമായിരുന്നു റോയല് ചലഞ്ചേഴ്സ് ബാംഗ്ലൂരിനായി യുസ്വേന്ദ്ര ചഹല് പുറത്തെടുത്തത്. മത്സരത്തില് 4 ഓവറുകളെറിഞ്ഞ ചഹല് 11 റണ്സ് മാത്രം വിട്ടു കൊടുത്ത് 3 വിക്കറ്റുകള് വീഴ്ത്തിയ മത്സരത്തില് ബാംഗ്ലൂര് 54 റണ്സിന്റെ ഉജ്ജ്വല ജയവും നേടിയിരുന്നു.